Huldeblyke stroom in ná moord op sendelingpastoor | Maroela Media
Past. Francois Snyman saam met sy vrou, Mariëtte, en vier kinders (Foto: Every Nation Durbanville/Facebook)
Huldeblyke stroom in vir past. Francois Snyman wat Saterdagaand voor sy vrou en kinders in Lesotho doodgeskiet is.
Snyman was aan die Love Lesotho Ministries verbonde en is in die sendelinghuis op die kerk se terrein in Semonkong doodgeskiet.
"Sy vrou en kinders was teenwoordig, maar is ongedeerd," het Wolfgang Beyer van die Every Nation-kerk in Durbanville gesê.
"Bid asseblief vir sy familie asook die gemeenskap wat verpletter is. Francois het 'n groot impak in baie gemeenskappe oor die hele Lesotho gehad tydens die afgelope sewe jaar sedert hulle na Semonkong verhuis het."
Die organisasie Farming God's Way het ook sy medelye met Snyman se vrou, Mariëtte, en hul vier kinders betuig.
"Hy en sy gesin het die Basotho-mense met waardigheid en eer gedien en was 'n simbool van hoop en Jesus se beloofde oorvloed.
Past. Francois Snyman (Foto: Semonkong Children's Centre/Facebook)
"Francois, ons salueer jou en eer jou, ons dierbare en kosbare vriend, en ons bid dat jou hele familie God se vrede en vertroosting sal ken," het die Grant Dryden, verbonde aan die organisasie, gesê.
Harvesters Ministries het gesê Snyman se vrou en kinders is na 'n plek van veiligheid geneem waar daar na hulle omgesien word.
"Francois was 'n goeie vriend en kollega. Hy het Harvesters se werk in Lesotho gedoen en hy het dit goed gedoen. Hy sal gemis word."
Die Semonkong Children's Centre, waar meer as 50 weeskinders tuisgaan, het ook hulde aan Snyman gebring. Die Snyman-egpaar was nou betrokke by die sentrum en was soos ouers vir die kinders daar.
"Francois sal onthou word as 'n voorbeeldige sendeling, 'n toegewyde vader en eggenoot, asook 'n uiters harde werker met die diepste liefde vir ons Here en Verlosser Jesus Christus en sy medemens," het die Jesus in aksie-beweging gesê.
Jammer maar my bydrae vir Sendingwerk het laankal opgedroog. Hierdie is die resultate. Talle voorbeel;de daarvan in ons nuusblaaie.
Die bybel praat van jou pêrels voor die varke gooi…….
Dit is nou spreekwoordelik die hand byt wat jou voer
Innige simpatie met die familie in die moeilike tyd. Niemand is nerens meer veilig solank jou voete op die suidelike deel van Afrika is nie.
Gaan die gemeenskap vir wie hulle gedien het eis dat die moordenaars in die openbaar tereggestel word ?